b"\n_START_ARTICLE_\nKultainen keskitie\n_START_PARAGRAPH_\nKultainen keskitie tarkoittaa filosofiassa tavoiteltua puoliv\xc3\xa4li\xc3\xa4 kahden \xc3\xa4\xc3\xa4rip\xc3\xa4\xc3\xa4n, joista toinen edustaa liiallisuutta ja toinen puutteellisuutta, v\xc3\xa4lill\xc3\xa4. K\xc3\xa4site liittyy erityisesti antiikin kreikkalaiseen filosofiaan, ja se tunnetaan ennen kaikkea Aristoteleen ajattelusta. Kultaisesta keskitiest\xc3\xa4 on tullut my\xc3\xb6s suomalainen sanonta, joka tarkoittaa \xc3\xa4\xc3\xa4rimm\xc3\xa4isyyksien v\xc3\xa4ltt\xc3\xa4mist\xc3\xa4.\n_START_SECTION_\nKreeta\n_START_PARAGRAPH_\nVarhaisin esimerkki kultaisen keskitien ajatuksesta on mahdollisesti mytologisessa kreetalaisessa tarussa Daidaloksesta ja Ikaroksesta. Paetakseen vankilastaan ja kuningas Minoksen kynsist\xc3\xa4 Daidalos suunnitteli sek\xc3\xa4 itselleen ja pojalleen parin siipi\xc3\xa4, jotka oli valmistettu vahasta ja sulista. Daidalos varoitti poikaansa \xe2\x80\x9dlent\xc3\xa4m\xc3\xa4\xc3\xa4n keskitiet\xc3\xa4\xe2\x80\x9d meren p\xc3\xa4rskeiden ja auringon kuumuuden v\xc3\xa4lill\xc3\xa4. Ikaros ei kuunnellut is\xc3\xa4\xc3\xa4ns\xc3\xa4 ja lensi liian l\xc3\xa4helle aurinkoa, jolloin h\xc3\xa4nen siipens\xc3\xa4 sulivat.\n_START_SECTION_\nDelfoi\n_START_PARAGRAPH_\nToinen varhainen esimerkki kultaisen keskitien ajatuksesta l\xc3\xb6ytyy doorilaisesta sanonnasta, joka oli kaiverrettu temppelin sein\xc3\xa4\xc3\xa4n Delfoissa: \xce\xbc\xce\xb7\xce\xb4\xe1\xbd\xb2\xce\xbd \xe1\xbc\x84\xce\xb3\xce\xb1\xce\xbd (m\xc4\x93den agan, \xe2\x80\x9dei mit\xc3\xa4\xc3\xa4n liikaa\xe2\x80\x9d).\n_START_SECTION_\nSokrates\n_START_PARAGRAPH_\nSokrates opetti, ett\xc3\xa4 ihmisen \xe2\x80\x9dtulee valita keskitie ja v\xc3\xa4ltt\xc3\xa4\xc3\xa4 kumpaakin \xc3\xa4\xc3\xa4rimm\xc3\xa4isyytt\xc3\xa4, niin pitk\xc3\xa4lle kuin mahdollista\xe2\x80\x9d._NEWLINE_Sokrates antaa esimerkin kasvatuksesta: mink\xc3\xa4lainen vaikutus on sill\xc3\xa4, jos joku harjoittaa joko liikaa voimistelua tai liikaa musisointia? Liika voimistelu tuottaa kovan ja raa'an mielenlaadun, liika musisointi taas pehme\xc3\xa4n ja naisellisen mielenlaadun. Kummankin ominaisuuden omaaminen sen sijaan tuottaa harmonian; eli kauneuden ja hyvyyden. H\xc3\xa4n painotti my\xc3\xb6s matematiikan merkityst\xc3\xa4 kauneuden ja totuuden ymm\xc3\xa4rt\xc3\xa4misess\xc3\xa4.\n_START_SECTION_\nPlaton\n_START_PARAGRAPH_\nPlatonille kaikki ep\xc3\xa4suhtainen oli pahaa ja siksi v\xc3\xa4ltett\xc3\xa4v\xc3\xa4\xc3\xa4: liikaa purjeita laivassa, liikaa ravintoa ruumiille tai liikaa valtaa sielulle, seurauksena on aina haaksirikko. Laeissa Platon soveltaa t\xc3\xa4t\xc3\xa4 periaatetta m\xc3\xa4\xc3\xa4ritt\xc3\xa4ess\xc3\xa4\xc3\xa4n ideaalivaltion hallitusmuodon: \xe2\x80\x9dN\xc3\xa4in toimeenpantuna valinta osuu monarkian ja demokratian puoleen v\xc3\xa4liin.\xe2\x80\x9d\n_START_SECTION_\nAristoteles\n_START_PARAGRAPH_\nAristoteles k\xc3\xa4sitteli hyvett\xc3\xa4 laajalti eettisiss\xc3\xa4 teoksissaan. H\xc3\xa4nen Nikomakhoksen etiikassa ja Eudemoksen etiikassa usein toistamansa ajatus on, ett\xc3\xa4 jokin on puoliv\xc3\xa4li kahden \xc3\xa4\xc3\xa4rip\xc3\xa4\xc3\xa4n v\xc3\xa4lill\xc3\xa4. H\xc3\xa4nen sielun ja sen hyveiden psykologiansa perustui samoin kultaiseen keskitiehen \xc3\xa4\xc3\xa4rip\xc3\xa4iden v\xc3\xa4lill\xc3\xa4. Politiikassa Aristoteles kritisoi Spartan hallitusmuotoa sen perustuslain ep\xc3\xa4suhtaisten ainesten vuoksi: spartalaiset kouluttivat miehi\xc3\xa4, mutta eiv\xc3\xa4t naisia, ja he valmistautuivat sotaan, mutta eiv\xc3\xa4t rauhaan. T\xc3\xa4m\xc3\xa4 ep\xc3\xa4sointu tuotti erilaisia ongelmia, joita Aristoteles k\xc3\xa4sittelee.\n_START_SECTION_\nMy\xc3\xb6hempi\xc3\xa4 ajatuksia\n_START_PARAGRAPH_\nJacques Maritain hy\xc3\xb6dynsi filosofian johdannossaan kultaisen keskitien ajatusta sijoittaessaan aristoteelisen ja tomistisen filosofian muiden filosofisten j\xc3\xa4rjestelmien muodostamien \xc3\xa4\xc3\xa4rip\xc3\xa4iden puoleen v\xc3\xa4liin."